b"\n_START_ARTICLE_\nK\xc3\xb8benhavns Roklub\n_START_PARAGRAPH_\nK\xc3\xb8benhavns Roklub stiftes 20. oktober 1866 som Handels- og kontoristforeningens Roklub men skiftede i 1880 navn til det nuv\xc3\xa6rende K\xc3\xb8benhavns Roklub. Klubben blev stiftet som den anden roklub i Danmark, en lille m\xc3\xa5ned efter Danmarks \xc3\xa6ldste roklub, Roforeningen KVIK._NEWLINE_K\xc3\xb8benhavns Roklubs f\xc3\xb8rste b\xc3\xa5dehus l\xc3\xa5 p\xc3\xa5 Appelbys Plads p\xc3\xa5 Christianshavn, lidt syd for den nuv\xc3\xa6rende Langebro. I 1884 indvies et nyt b\xc3\xa5dehus i T\xc3\xb8mmergraven, der hvor Politig\xc3\xa5rden i dag ligger. Det f\xc3\xb8rste b\xc3\xa5dehus p\xc3\xa5 Sj\xc3\xa6llandssiden indvies 1902. Klubbens nuv\xc3\xa6rende b\xc3\xa5dehus, beliggende t\xc3\xa6t p\xc3\xa5 Fisketorvet Shopping Center, p\xc3\xa5 Vesterbro i K\xc3\xb8benhavn, indvies i 1941 i forbindelse med klubbens 75-\xc3\xa5rs jubil\xc3\xa6um og klubbens robassin bygges i 1950._NEWLINE_I 1891 stiftes K\xc3\xb8benhavns Roklubs atletikforening, der dog hurtigt nedl\xc3\xa6gges da flere af klubbens medlemmer stifter K\xc3\xb8benhavns Fodsports Forening der senere bliver til K\xc3\xb8benhavns Idr\xc3\xa6ts Forening._NEWLINE_Da Dansk Idr\xc3\xa6ts-Forbund stiftes i 1896 bliver Eugen Schmidt fra K\xc3\xb8benhavns Roklub DIF's f\xc3\xb8rste formand. I 1896 deltog Schmidt som en af tre danske aktive ved OL i Athen. Han deltog p\xc3\xa5 100 meter, hvor han blev sl\xc3\xa5et ud i de indledende heat samt i riffelskydning over 200 meter, hvor det blev til en 12. plads._NEWLINE_I OL-1900 i Paris blev Schmidt olympisk mester i tovtr\xc3\xa6kning med et hold best\xc3\xa5ende af tre danskere og tre svenskere , men det var ikke meningen at han skulle have deltaget, da han var i Paris som leder af det danske OL-hold. I OL-1912 i Stockholm var han leder for de danske roere._NEWLINE_K\xc3\xb8benhavns Roklub var i over 100 \xc3\xa5r en klub kun for m\xc3\xa6nd men efter nogle \xc3\xa5rs diskussioner besluttes det p\xc3\xa5 generalforsamlingen i 1975 at kvinder skal have adgang til optagelse i klubben."